CELEX: 32020D2125
Language: ro
Date: 2020-12-16 00:00:00
Title: Decizia de punere în aplicare (UE) 2020/2125 a Comisiei din 16 decembrie 2020 de recunoaștere a guvernului din Nunavut ca organism autorizat să elibereze documente care atestă conformitatea cu Regulamentul (CE) nr. 1007/2009 al Parlamentului European și al Consiliului în vederea introducerii pe piața Uniunii a produselor derivate din focă

17.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 426/56
               
            
         DECIZIA DE PUNERE ÎN APLICARE (UE) 2020/2125 A COMISIEI
         din 16 decembrie 2020
         de recunoaștere a guvernului din Nunavut ca organism autorizat să elibereze documente care atestă conformitatea cu Regulamentul (CE) nr. 1007/2009 al Parlamentului European și al Consiliului în vederea introducerii pe piața Uniunii a produselor derivate din focă
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1007/2009 al Parlamentului European și al Consiliului din 16 septembrie 2009 privind comerțul cu produse derivate din focă (1), în special articolul 3 alineatul (1a) al doilea paragraf,
         întrucât:
         
                     (1)
                  
                  
                     Regulamentul (CE) nr. 1007/2009 stabilește norme armonizate privind introducerea pe piața Uniunii a produselor derivate din focă. Acesta prevede la articolul 3 alineatul (1) condițiile de introducere pe piață a produselor derivate din focă obținute în urma unor activități de vânătoare desfășurate de comunitățile inuite sau de alte comunități indigene. În momentul introducerii pe piață a produselor derivate din focă, acestea trebuie să fie însoțite de un document care atestă respectarea condițiilor prevăzute la articolul 3 alineatul (1) din Regulamentul (CE) nr. 1007/2009 și care este emis de un organism recunoscut în acest scop de către Comisie.
                  
               
                     (2)
                  
                  
                     Prin Decizia C(2015) 5253 (2), Comisia a recunoscut Departamentul pentru mediu al guvernului din Nunavut drept organism autorizat să elibereze documente care atestă respectarea condițiilor prevăzute la articolul 3 alineatul (1) din Regulamentul (CE) nr. 1007/2009 pentru introducerea pe piața Uniunii a produselor derivate din focă.
                  
               
                     (3)
                  
                  
                     Având în vedere modificările aduse Regulamentului (CE) nr. 1007/2009 de către Regulamentul (UE) 2015/1775 al Parlamentului European și al Consiliului (3) și Regulamentul de punere în aplicare (UE) 2015/1850 (4) al Comisiei, Comisia a adoptat Decizia C(2015) 7273 (5) în plus față de Decizia C(2015) 5253.
                  
               
                     (4)
                  
                  
                     La 4 august 2020, Comisia a primit o scrisoare din partea Departamentului pentru dezvoltare economică și transporturi din Nunavut, datată 22 aprilie 2020, prin care se solicita modificarea denumirii organismului său recunoscut, pentru a reflecta o reorganizare în cadrul guvernului din Nunavut.
                  
               
                     (5)
                  
                  
                     Departamentul pentru dezvoltare economică și transporturi al guvernului din Nunavut a solicitat ca denumirea „Departamentul pentru mediu al guvernului din Nunavut” să fie schimbată în „guvernul din Nunavut”.
                  
               
                     (6)
                  
                  
                     Departamentul pentru dezvoltare economică și transporturi al guvernului din Nunavut a precizat că această schimbare de denumire nu implică nicio modificare în ceea ce privește funcția și rolul organismului recunoscut.
                  
               
                     (7)
                  
                  
                     Organismul „guvernul din Nunavut” îndeplinește cerințele pentru organismele recunoscute prevăzute la articolul 3 alineatul (1a) al treilea paragraf din Regulamentul (CE) nr. 1007/2009 și la articolul 3 alineatul (1) din Regulamentul de punere în aplicare (UE) 2015/1850.
                  
               
                     (8)
                  
                  
                     Prin urmare este oportun ca organismul „guvernul din Nunavut” să fie recunoscut drept organism autorizat să elibereze documente care atestă respectarea condițiilor prevăzute la articolul 3 alineatul (1) din Regulamentul (CE) nr. 1007/2009,
                  
               ADOPTĂ PREZENTA DECIZIE:
         
            Articolul 1
            Organismul „guvernul din Nunavut” este recunoscut drept organism autorizat să elibereze documente care atestă respectarea condițiilor prevăzute la articolul 3 alineatul (1) din Regulamentul (CE) nr. 1007/2009.
         
         
            Articolul 2
            Deciziile C(2015) 5253 și C(2015) 7273 se abrogă.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 16 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 286, 31.10.2009, p. 36.
         
            (2)  Decizia C(2015) 5253 a Comisiei din 30 iulie 2015 de recunoaștere a Departamentului pentru mediu al guvernului din Nunavut în sensul articolului 6 din Regulamentul (UE) nr. 737/2010 al Comisiei din 10 august 2010 de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă.
         
            (3)  Regulamentul (UE) 2015/1775 al Parlamentului European și al Consiliului din 6 octombrie 2015 de modificare a Regulamentului (CE) nr. 1007/2009 privind comerțul cu produse derivate din focă și de abrogare a Regulamentului (UE) nr. 737/2010 al Comisiei (JO L 262, 7.10.2015, p. 1).
         
            (4)  Regulamentul de punere în aplicare (UE) 2015/1850 al Comisiei din 13 octombrie 2015 de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă (JO L 271, 16.10.2015, p. 1).
         
            (5)  Decizia C(2015) 7273 a Comisiei din 26 octombrie 2015 de recunoaștere a Departamentului pentru mediu al guvernului din Nunavut în sensul articolului 3 din Regulamentul de punere în aplicare (UE) 2015/1850 al Comisiei de stabilire a normelor de aplicare a Regulamentului (CE) nr. 1007/2009 al Parlamentului European și al Consiliului privind comerțul cu produse derivate din focă.